Morten Bødskov (S), 2004-10-21:
Vi skal have et effektivt politi.
Hvis der eksempelvis har været indbrud i mit hjem, ja, så forventer jeg selvfølgelig, at politiet kommer hurtigst muligt og sikrer sig de spor, indbrudstyven har efterladt.
Det er noget af det, der skaber tryghed for mig.
Det, der gør mig utryg, er, hvis politiet melder, at de ikke lige har tid, eller hvis jeg får at vide, at der alligevel er så mange indbrud, at sandsynligheden for, at netop mit opklares, stort set er lig nul, og at den rapport, som jeg beder om fra politiet, kan jeg selvfølgelig godt få til min kamp med forsikringsselskabet, men skal i øvrigt vide, at den bliver lagt i bunken af uopklarede indbrud.
I Socialdemokratiet ønsker vi et effektivt politi.
Det betyder, at vi giver politiet muligheder for at benytte sig af de nye teknologiske muligheder, der er for at styrke efterforskningen af kriM007.fm Page 419 Monday, November 1, 2004 10:03 AM minalitet.
I 2000 blev det centrale dna-profil-register oprettet på initiativ af den daværende socialdemokratiske justitsminister.
En af begrundelserne fra SR-regeringen var et ønske om at forstærke opklaringen af den grove kriminalitet.
Der var en meget grundig debat, det var godt, der var mange principielle spørgsmål i spil, og resultatet af debatten var også ganske fornuftigt: at vi startede med at tage små skridt på det her område.
Det var klogt, fordi både begreber som både dna og register er meget følsomme emner.
Dengang som nu gælder det for Socialdemokratiet, at det, der med vores støtte vil kunne registreres, er dna, som kan bruges til at identificere en person, men som på ingen måde fortæller noget om vores arveanlæg, sygdomme eller lignende
Den specielle talkode, der registreres, fortæller heldigvis heller intet om dette.
Talkoden kan fortælle, hvem vi er, og på den måde kan en dna-profil i dag sammenlignes med et fingeraftryk.
Erfaringerne fra det nuværende dna-register, som altså blev oprettet i 2000, har været meget positive.
Samtidig er
meget af mystikken fra dengang også forsvundet.
Man kan vel nogenlunde sige, at dna i dag er vor tids fingeraftryk.
Siden oprettelsen af det centrale dna-profilregister er udviklingen på det kriminaltekniske område gået meget stærkt.
Det gælder ikke mindst mulighederne for at sikre dna-profiler både som spor og på sigtede personer.
På baggrund af dette mener Socialdemokratiet, at der er gode argumenter for at udvide mulighederne for brugen af dna-profiler i efterforskningen af kriminalitet.
Vi synes, at lovforslaget virker gennemarbejdet, og vi vil selvfølgelig nu, når lejligheden viser sig, benytte muligheden for at rose regeringen for, at man denne gang har taget sig den fornødne tid til at indhente en udtalelse fra Strafferetsplejeudvalget.
Socialdemokratiet kan derfor støtte det, som Strafferetsplejeudvalget også peger på er i orden, nemlig at man sikrer parallelitet mellem dna-profil-registeret og fingeraftryksregisteret, når det vedrører betingelserne for tilvejebringelse af dna-profiler og registrering og sletning af profilerne.
Vi mener også, at det nye kriminalitetskriterium, der bliver indlagt, er i orden, således at man fremover kan registreres, hvis man i øvrigt som nu enten har været sigtet eller er sigtet for en forbrydelse, der kan medføre 1 år og 6 måneders fængsel eller derover.
Den her dokumentation gør, at vi synes, det er udmærket, at man nu også får inddraget børnepornovinklen i det her register.
Vi ser som sagt udvidelsen af dna-profil-registeret som en mulighed for at forbedre effektiviteten hos politiet og ikke mindst mulighederne for at styrke efterforskningen af kriminalitet.
Det er ikke nogen kritik af politiet fra vores side, men vores støtte til det her forslag skal ikke mindst ses i lyset af et håb om, at vi på det her område kan få et mere effektivt politi, således at vi kan få skabt større tryghed i vores samfund.